Foto: Dario Dalmacija/Index

BOŽO PETROV cijeli je dan izdržavao napade HDZ-ovih zastupnika koji su pod svaku cijenu željeli da mu se što prije izglasa nepovjerenje i da ga se makne s mjesta predsjednika Sabora. Cijelog je dana strpljivo čuvao predsjednički stolac tvrdoglavo inzistirajući da se prvo raspravi i glasa o povjerenju ministru financija Zdravku Mariću.

S još uvijek aktualnim predsjednikom Sabora razgovarali smo odmah po završetku sjednice na kojoj je izdržao sve napade i progurao da se prvo raspravi hoće li nekadašnji visokopozicionirani zaposlenik Agrokora ostati ministar. Razgovarali smo u uredu predsjednika Sabra u koji još nije unio ni najmanju osobnu sitnicu, a kako se brak između Mosta i HDZ-a po drugi po drugi put raspao čini se da za to i neće biti prilike. Intervju za Index lako bi mogao biti njegov posljednji na poziciji predsjednika Sabora. Božo Petrov mogao bi se brzo pridružiti svojim prethodnicima u galeriji portreta bivših predsjednika Sabora. No, čini se da ga za to nije briga. Samo ako prvo sruši Zdravka Marića, a time vjerojatno po drugi put u manje od godinu dana i drugu hrvatsku Vladu.



HDZ danas cijeli dan inzistira, a inzistirao je i prethodnih dana, da se prije glasanja o Zdravku Mariću glasa o povjerenju vama. Prikupili su 79 potpisa za vaš opoziv.

Jasno stoji u poslovniku kako treba postupati…

Vidim da vam je poslovnik pri ruci, kopija je odmah uz vas, vjerojatno ste ga zadnjih dana intenzivno proučavali.

Uvijek proučavam Poslovnik. U njemu jasno piše da predsjednika Sabora, u slučaju spriječenosti, mijenja potpredsjednik iz parlamentarne većine. Ako već u ovom trenutku ne postoji parlamentarna većina, a ja stavim na glasovanje svoj opoziv, u krizu bih doveo cijeli sustav. Baš kao što je napravio Andrej Plenković s Vladom. Ja ne mogu reći da mi je sasvim svejedno vode li ministarstva ministri ili državni tajnici, vodi li sabor predsjednik Sabora ili potpredsjednici i to ne znam do kada. Sve što tražim je da dokažu da postoji parlamentarna većina. Čim se to pokaže ja ću odmah staviti u proceduru svoju smjenu jer u tom trenutku znam da postoji parlamentarna većina, da se nije izazvala potpuna blokada političkog sustava. Neka onda Sabor vodi onaj koga ta većina izabere.

Ovo je druga velika kriza u nešto više od godinu dana otkako Most sudjeluje u vlasti. Osjećate li se vi osobno odgovornim za te krize?

Po tom se pitanju uopće ne osjećam odgovornim jer sam i prvi i drugi put, kada sam se dogovarao za suradnju u izvršnoj vlasti, bio potpuno korektan i tadašnjem i sadašnjem partneru.

To je zapravo isti partner.

Da to je ista stranka, točno. Ali oni su cijelo vrijeme govorili da su drukčiji nego što su bili prije.

A vi ste im povjerovali?

Ja uvijek dam svakom čovjeku priliku. Mi smo sve ispoštovali kada smo pružili ruku i dogovorili suradnju. To se pokazalo i sada u slučaju Zdravka Marića. Mi smo tjedan dana prije sjednice vlade rekli kakav će biti naš stav, dva dana prije sjednice Vlade iznijeli dodatne argumente zašto smatramo da Marić više ne može biti ministar. Bili smo partneri i nismo izlazili u javnost jer smo smatrali da se stvari moraju rješavati unutar četiri zida i da partner mora biti barem toliko solidaran da riješi problem u svom dvorištu. Sat vremena pred sjednicu Vlade sam opet razgovarao s partnerom, ali HDZ nije rekao što će napraviti. Samo su rekli: "Ok, ako vi ne podržite Zdravka Mariće mi ne možemo funkcionirati". Ja sam se tada s njima složio i rekao im da ćemo sami otići ako se odluče za Zdravka Marića. Štoviše, ja sam u nekoliko navrata kad sam razgovarao s Andrejem Plenkovićem njemu rekao da ako mu se suradnja s Mostom ne sviđa iz bilo kojeg razloga ne moramo se svađati, samo treba pružiti ruku i dali bismo mu 15 dana da pronađe drugu parlamentarnu većinu s HNS-om ili bilo kime drugim. Naš partner u Vladi bio je takav da ni u jednom trenutku nije rekao što će napraviti, a pogotovo nije rekao da će zbog toga što štiti kriminal u Agrokoru smijeniti tri ministra od kojih su dvojica izričito rekli da traže odgovornost oko onoga što se događalo s Agrokorom. Dakle, u tom trenutku ti se ministri nisu upleli u neovisnost istraga nego su kao i svi normalni ljudi u Hrvatskoj tražili da se definira čija je sve odgovornost oko Agrokora. Prvo se upleo Andrej Plenković koji je svim istražnim tijelima poslao poruku rekavši da neće biti istraga u predizborno vrijeme. Za mene ne postoji predizborno vrijeme kad su u pitanju istrage. Svaki dan postoji mogućnost za istrage ako su one utemeljene. U ovom slučaju itekako su utemeljene. Uostalom, posebno je zabrinjavajuće da je taj dan kada je smijenio ministre iz Agrokora dolazi vijest da su izvješća koja je Agrokor puštao u javnost sumnjiva i da pod hitno trebaju reviziju. Na kraju naši ministri izlaze van, a on priča o lojalnosti. To za mene nije nikakva lojalnost nego čista ucjena. Tražio je da napravimo nelegalan čin kojim bi nas mogao ucjenjivati. To je za mene Cosa Nostra. Ja na takve stvari nikada neću pristati. Mogu biti partner onima koji rade čestito i pošteno, ako oni nisu takvi onda to neće ići. Ne mogu shvatiti kako bilo tko može govoriti o njegovom činu kao državničkom. Za mene je državništvo iskren odnos pa makar on i ne završio suradnjom, ali smo jedni drugima pošteno rekli što mislimo i što ćemo napraviti. Ne idemo mi u bilo kakav rat protiv HDZ-a, niti se ponašamo poput ostavljane nevjeste nego smatramo da je HDZ ovime odlučio zaštiti kriminal u Agrokoru. Tjedan dana prije nego se glasovalo o povjerenju Tihomiru Oreškoviću dvojica su ljudi došli kod njega na razgovor objašnjavajući mu zašto više ne može biti predsjednik Vlade. To su tada bili Franjo Gregurić i Nikica Valentić. Nekoliko dana prije sporne sjednice Vlade, Valentić je opet bio u Banskim dvorima na sastanku. Očito je da postoji grupa ljudi, među kojima je i Šeks, koji su arhitekti i mentori. Oni su ti koji određuju kako će se Plenković ponašati.

Ponovno Gregurić i Valentić?

Koliko ja znam Valentić je bio na sastanku u Banskim dvorima. Isti čovjek koji je Oreškoviću objašnjavao zašto mora otići. Oreškovića se nije moglo ucjenjivati i govoriti mu što mora raditi. Andrej Plenković očito pleše po nekim drugim notama.

Što o Hrvatskoj govori da pada Vlada i raspada se vlast zbog zaštite jednog tajkuna?

Nažalost krivi su političari jer su bili korumpirani svih ovih godina. Doveli smo se u situaciju da nam kompletno gospodarstvo ovisi o jednoj kompaniji i da nam stabilnost vlada ovisi o tome hoće li se zaštiti te moćnike od bilo kakvih istraga. To samo pokazuje koliko je cijeli sustav bio truo. Zato sam i alarmirao javnost kada je HDZ pokušao pristupiti našem saborskom zastupniku kao i kada smo Plenkoviću rekli da deset godina nije napravljen dubinski porezni nadzor u Agrokoru. Tada se nije povela priča o tome koliko je to loše nego odakle nam te informacije ili zašto to saborski zastupnik nije snimio. Da su proteklih 20 godina saborski zastupnici bili kao Hrvoje Runtić sigurno nam se ne bi dogodio Agrokor.





Rekli ste da su političari bili korumpirani. Smatrate li da je i Andrej Plenković korumpiran?

Morat ćete Plenkovića pitati koji su njegovi motivi, ali meni je indikativno da se smjenjuju ministri koji traže odgovornost za nastalu situaciju, a da se štiti ministar za kojeg ne postoji šansa da nije znao za sve što se događalo u Agrokoru. Čak i da sve to nije znao ne može biti ministar financija jer se cijelo vrijeme mora izuzimati iz odluka jer je bio na istaknutom položaju u Agrokoru. Dakle, Andrej Plenković kad stavi na vagu tog i takvog ministra i naše ministre, koji žele raščistiti nered i kriminal, smjenjuje naše ministre zbog nekakve navodne lojalnosti. Arhitekti sustava koji je dopustio da Hrvatska ovisi o Agrokoru i koji je dopustio da ta kompanija bude duboko prožeta kriminalom, sada su savjetnici Plenkoviću, a sigurno je da oni znaju što se sve kriminalno zbivalo s Agrokorom jer su bili premijeri.

Jeste li znali da su oni i inače Plenkovićevi savjetnici?

To nisam mogao znati. Kao što vidite Plenković mi nije govorio ni za poteze koje će povući, a kamo li s kime se sastaje. Sve do ovoga trenutka na stolu su pobjeđivali argumenti. U ovom trenutku nije bilo baš nikakvih argumenata nego čista politička zaštita nečega što smatramo sramotnim i preko čega nismo mogli priječi. Da smo preko ovoga prešli nikada se ne bi raspetljala hobotnica koja je vladala 20 godina. I u gospodarstvu i u politici.

Dobar dio javnosti smatra da je i Lex Agrokor zaštita te hobotnice.

Nažalost dogodile bi se samo loše stvari da se nije išlo s Lex Agrokorom i da je Ivica Todorić uspio provesti predstečajnu nagodbu ili da se dogodio stečaj. Tu se situaciju više ni na koji način ne bi moglo kontrolirati. Prema našim informacijama preko 140 tisuća ljudi je naslonjeno na Agrokor. Svima njima je Agrokor dugovao. U prvom redu bi stradale sve tvrtke iz Agrokora i to je tridesetak tisuća ljudi, u sljedećem valu bi išle sve tvrtke koje su više godina poslovala s Agrokorom. I te tvrtke imaju svoje dobavljače i mi bismo vrlo brzo mogli doći u situaciju da se cijeli sustav blokira. Ne samo Agrokor. Nikada me nije bilo briga za Ivicu Todorića. Uostalom ja sam mu prvi rekao da mu država neće isplatiti milijardu i pol kuna državne pomoći. Uništili bismo kompletnu proizvodnju zbog Ivice Todorića i 140 tisuća ljudi bi završilo na ulici. To bi bio gospodarski Armagedon. Pale bi i manje banke koje su također bezrazložno kreditirale Agrokor i država bi zbog osiguranja štednih uloga u sekundi morala isplatiti 15 milijardi kuna, narasla bi socijalna davanja, zagušilo bi se tržište rada, pao bi proračun. To se moralo spriječiti. Nije se štitilo Ivicu Todorića. Ja sam tražio da jedan od uvjeta u restrukturiranju bude da Ivica Todorić ne smije biti vlasnik jedne jedine dionice. Podnio sam i kaznenu prijavu protiv Todorića. Partnerima sam tri tjedna ranije to najavio. Istražna tijela su imala prijavu i mogla su ući u Agrokor, to je očekivala i cjelokupna javnost. Naši ministri se sigurno ne bi u to miješali. U tom se trenutku događa se rez i naše ministre se smjenjuje.

Tekst se nastavlja ispod oglasa

Kojim argumentima je Ivica Todorić od vas tražio milijardu i pol kuna?

Tražio je kreditiranje od države. Rekao sam mu da to nije kreditiranje nego da traži državnu intervenciju. Pitali smo ga može li išta založiti, i ako nema onda to nije kredit nego državna pomoć. Da nije bilo Mosta nikada se ne bi znalo za Inu-Mol, ne bi se ni znalo za ovo u Agrokoru. Ivica Todorić bi po običaju došao, rekao koliko mu treba i to bi dobio.



Što vam je rekao kad ste ga odbili?

Rekao je da ja ne razumijem situaciju i da ću ja uzrokovati kolaps hrvatskog gospodarstva.

Umjesto toga dogodio se Lex Agrokor i kolaps političkog sustava.

Da, jer ja moram biti odgovoran i smatram da je svakom kome su povjerenje dali građani posao štititi te građane, a ne moćnike. Ne pada mi na pamet štititi Ivicu Todorića niti bilo koga sličnoga. Ja svoj obraz moram imati, kao što ga ima i cijeli Most. To je jedina smjernica kojom se vodim. Ako će zbog toga pasti Vlada, neka padne, ako ću zbog toga biti u oporbi, bit ću u oporbi. To mi nije problem jer ću znati da nisam prodao ljude koji su mi dali povjerenje.

Danas je na Markovom trgu bilo stotinjak prosvjednika koji su vas zazivali i koji su tražili da im se obratite.

U tom im se trenutku nažalost nisam mogao obratiti jer sam bio na sjednici na kojoj sam morao biti cijelo vrijeme. HDZ je inzistirao da se prvo na dnevni red stavi točka o mojoj smjeni. Tko mi garantira da netko od potpredsjednika, da sam ustao iz predsjedničkog stolca, ne bi sjeo u tu stolicu i odradio tu točku te tako izveo svojevrsni saborski puč. Moj zadatak kao predsjednika Sabora je štititi dignitet najviše institucije u RH.

Jeste li se plašili ustati iz predsjedničkog stolca da vas ne smijene?

Nemam se što plašiti. U cilju mi je da se utvrdi postoji li parlamentarna većina, je li Andrej Plenković lagao tvrdeći da ona postoji. Vidjelo se da se brzo povukao pa je i Gordan Jandroković rekao da nisu sigurni da imaju većinu. Evidentno je da je lagao, ali to je na njihov tj njegov obraz.

Danas je akademik Reiner rekao da je irelevantno imaju li ili nemaju većinu.

To dovoljno govori kako HDZ doživljava parlamentarnu demokraciju. Za to neka on odgovara pred građanima. Meni je bitno zaštiti Sabor koji je najviše zakonodavno tijelo. Nedopustive su bilo kakve Šeksove igrice i planovi njemu sličnima. HDZ pokušava izbjeći odgovor na najvažnije pitanje. Postoji li parlamentarna većina? To im neće proći i već na glasovanju o povjerenju ministru Mariću će morati dokazati imaju li tu većinu.

Samo da raščistimo, da budemo potpuno precizni. Vi mislite da bi, da ste nekome prepustili vođenje sjednice, istoga trenutka HDZ pokrenuo raspravu o vašoj smjeni?

Da, to je jedan od scenarija. Ne mogu biti siguran, niti mi je itko šapnuo da će se to dogoditi. Ali ta mogućnost postoji. Ako njih 20 danas navija da moram to staviti prvo na dnevni red, a poslovnik i ustavno-pravni stručnjaci tvrde drukčije, onda moram biti oprezan jer ne mogu znati što sve namjeravaju. Moje je, s obzirom na odgovornost koju sam dobio, štititi hrvatski Sabor bez obzira na sve političke igrice koje netko pokušava odigrati. Nikakav mi nije problem odmah svoju točku staviti u raspravu, samo neka pokažu da imaju potpise 76 zastupnika. Neka pokažu snagu da mogu upravljati državom i ja ću to odmah napraviti. Iako, po HDZ-u ni Sabor ne mora zasjedati niti moraju imati većine. Po meni je to izrugivanje i opasno narušavanje demokratskog sustava. Zato sam oprezan. Ne znam na što su sve spremni, ali moram biti oprezan kada vidim što se sve događa.



Vaš bivši suradnik Relković prije nekoliko dana je rekao da je Most počinio političko samoubojstvo.

Most bi počinio samoubojstvo da je pristao na reket, da je pristao zaštiti kriminal u Agrokoru. Opet smo došli u situaciju da nas se ruši kada smo počeli raditi. Nije slučajno da su jutros više od dva sata opstruirali raspravu o arhivima, nije slučajno da pola godine pokušavaju spriječiti da Državna revizija uđe u HNB.

Razmišljate li ovih dana o pregovorima koje ste prekinuli sa Zoranom Milanovićem?

Ne, jer smo ih prekinuli iz istih razloga iz kojih sada prekidamo s HDZ-om. Tada se HDZ nije obraćao našim saborskim zastupnicima jer im je odgovarao čitavi Most. Sada su pokazali da bi to napravili.

Vi zapravo u ovoj zemlji nemate s kime surađivati.

Ako će oni nastaviti s ovakvom politikom i ovako tretirati ljude koji s njima surađuju onda se ja čudim bilo kome tko s njima ide u suradnju. Čudim se svima onima koji će dignuti ruke za Zdravka Marića. Čudim se ljudima koji će dići ruke i reći: „Ja sam prodan! Ja dižem ruku za zaštitu kriminala u Agrokoru, za spas Ivice Todorića!“. Nisu problem stranke, problem su pojedini ljudi u strankama. Postoje u strankama pošteni i nepošteni ljudi, pitanje je tko ih vodi. Ako ih vode nepošteni, onda nemam s njima što raditi. Ako su svi takvi radije ću biti pošten i čist u oporbi nego s takvima u vlasti.

Znači li to da biste HDZ-u dali još jednu šansu ako ode Andrej Plenković?

Pokazalo se da samo odlaskom jedne osobe nema ništa od promjene. Bez obzira koliko građanima bilo interesantno što će Most napraviti puno je važnije što će se događati u četvrtak. Mene stvarno zanima tko će od 151 ljudi u Saboru, javno pred cijelom hrvatskom javnosti reći: "Ja sam za zaštitu kriminala u Agrokoru". Ako ih bude 76 rado ću odstupiti jer u tome ne želim sudjelovati.